Vendég (190)
2009-10-10 18:30:30
Ezt a neten találtam, gondoltam érdekelhet benneteket is.
BPIX 2009 Digitális Festészeti Verseny
A BPIX Digitális AlkotóCentrum és a Ferencvárosi Önkormányzat közösen meghirdeti a BPIX 2009 Digitális Festészeti Versenyt, melynek célja: művészi értékű, számítógépen alkotott digitális festmények bemutatása a Ráday kultuccában, ezzel a digitális festészet népszerűsítése és elismertségének növelése.
A versenyen indulók köre:
A verseny nyilvános, azon bárki részt vehet alkotásaival.
A benyújtható versenyművek:
A digitális festmény témája kötetlen. A digitális festmények készülhetnek bármely grafikai programmal, irányzatban és stílusban, de nem lehetnek mozgóképi (flash, animáció) alkotások. Követelmény, hogy a beküldött digitális festmény a beküldő saját alkotása legyen. A versenyen indulni csak olyan digitális festményekkel lehet, melyek díjazva még nem voltak.
A verseny győztese, az első helyezett "BPIX 2009 - az év digitális festője" díjat nyeri el az alábbi jutalmakkal:
A nyertes pályázó alkotásaiból egyéni kiállítást rendezhet a BPIX Digitális AlkotóCentrumban, Budapest IX., Ráday u. 31/b sz. alatt. A kiállítás széles körben kerül meghirdetésre, anyaga felkerül a BPIX internetes tárlatára is.
Egy Wacom Intuos4 A6 Wide (S-SMALL) digitális rajztábla méretű digitalizáló tábla és egy hozzá való digitális toll, valamint egy Corel Painter 11 szoftver, amelyet a Grasshopper.hu, a professzionális grafikus és nyomdaipari megoldások szállítója ajánlott fel.
Az alkotó nyertes versenyműve realizálva, azaz giclée technikával vászonra kinyomtatva és kasírozva, melyet a BPIX Digitális AlkotóCentrum ajánlott fel,
A nyertes versenymű regisztrálása a DigitalArtCatalogue önkéntes nyilvános digitálisfestmény-katalógusban, melynek költségeit a BPIX Digitális AlkotóCentrum állja.
A második helyezett az alábbi jutalmakat nyeri:
Egy Wacom Bamboo Pen and Touch A6 wide digitális tábla és egy hozzá való digitális toll, amelyet a Grasshopper.hu, a professzionális grafikus és nyomdaipari megoldások szállítója ajánlott fel.
Az alkotó díjazott versenyműve realizálva, azaz giclée technikával vászonra kinyomtatva és kasírozva, melyet a BPIX Digitális AlkotóCentrum ajánlott fel.
A díjazott versenymű regisztrálása a DigitalArtCatalogue önkéntes nyilvános digitálisfestmény-katalógusban, melynek költségeit a BPIX Digitális AlkotóCentrum állja.
A harmadik helyezett az alábbi jutalmakat nyeri:
Egy Wacom Bamboo Fun S méretű digitalizáló tábla és egy hozzá való digitális toll, amelyet a Grasshopper.hu, a professzionális grafikus és nyomdaipari megoldások szállítója ajánlott fel.
A díjakat a nyertesek a BPIX Digitális AlkotóCentrum erre az eseményre rendezett ünnepségén vehetik át.
A versenyművek benyújtása:
Versenyművet beküldeni a versenyre való regisztrációt követően lehet. Regisztrációs díj: 2500 Ft (2000 Ft+áfa) benyújtott alkotásonként. A regisztrációt követően minden jelentkezőnek e-mailt küldünk a benyújtás módjáról. Az ebben lévő adatok kitöltésével, majd pedig a levél visszaküldésével (Reply) lehet a versenyművet csatolt állományként megküldeni.
Nevezni JPG formátumú saját festmény - szükség szerint kicsinyített méretű - beküldésével lehet. Minden pályamű esetében jelezni kell, hogy az alkotó milyen technikai eljárást, grafikai programot használt. Az egyes beküldésre kerülő képek mérete nem lehet több mint 2 MB és nem haladhatja meg az 1200*1600 pixel méretet. (Az eredményhirdetést követően a verseny nyerteseit meg fogjuk kérni, hogy a kinyomtatásra kerülő alkotásokat nagy felbontásban, eredeti méretben is bocsássák a kiírók részére.)
Beküldési határidő: 2009. november 02.
A versenyművek elbírálása:
A festményeket 5 tagú zsűri értékeli, a zsűri elnöke Mayer Marianna a Műcsarnok Kurátora. Tagjai közt található szakmai bírálókon kívül Budapest Főváros IX. kerület Ferencváros Önkormányzatának képviselője is. A zsűri döntését közzétesszük a www.bpix.hu weboldalon, ill. minden pályázót e-mail útján is értesítünk.
A verseny résztvevőjének tudomásul kell vennie, hogy a beküldött digitális festmények elkészítésével vagy azok nyilvános bemutatásával (kiállításával) okozott személyiségi és szerzőijog-sértésekért minden felelősség a beküldőt (alkotót) terheli, beleértve a jogsértéssel bekövetkező anyagi felelősséget is. A pályázaton részt vevő a pályázati anyag beküldésével automatikusan elfogadja azt a pályázati feltételt, hogy a BPIX Digitális AlkotóCentrum a versennyel kapcsolatos publikációinál a digitális festményekről készült ábrázolásokat szabadon és térítésmentesen használhatja.
A versennyel kapcsolatos kérdések az info@bpix.hu e-mail címen tehetők fel.